รัฐบาลเดินหน้านโยบายเศรษฐกิจหมุนเวียน กำหนดคุณลักษณะของเศษพลาสติกที่เหมาะสมนำไปรีไซเคิล  7 ประเภท
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยถึงการขับเคลื่อนเศรษฐกิจหมุนเวียน (Circular Economy) ซึ่งถือเป็นอีกหนึ่งนโยบายหลักที่รัฐบาลให้ความสำคัญและมุ่งเน้นให้เกิดผลสำเร็จที่เป็นรูปธรรมเพื่อความยั่งยืน โดยเฉพาะด้านการใช้พลาสติกที่ส่งเสริมให้นำไปรีไซเคิลเพื่อนำกลับมาใช้ใหม่ได้เพื่อให้สามารถใช้ประโยชน์ได้อย่างคุ้มค่ามากที่สุด กรมควบคุมมลพิษ กระทรวงทรัพยากรธรรมชาติและสิ่งแวดล้อม ออกประกาศกำหนดคุณลักษณะของเศษพลาสติกที่เหมาะสมในการนำไปรีไซเคิล เพื่อให้ประชาชน รวมทั้งหน่วยงานทั้งภาครัฐและเอกชนที่เกี่ยวข้องรับทราบและใช้เป็นแนวทางในการคัดแยก รวบรวมเศษพลาสติก ที่มีคุณลักษณะเหมาะสมในการนำไปรีไซเคิล ซึ่งมีทั้งหมด 7 ประเภท ซึ่งจะมีตัวอักษร ข้อความ ตัวเลข และเครื่องหมาย ที่ระบุชนิด/ประเภท ของพลาสติก คือ พอลิเอทิลีนเทเรฟทาเลต เช่น ขวดน้ำดื่ม พอลิเอทิลีนความหนาแน่นสูง เช่น ขวดแชมพู พอลิไวนิลคลอไรด์ เช่น ท่อน้ำ พอลิเอทิลีนความหนาแน่นต่ำ เช่น ถุงขนมปัง พอลิพรอพิลีน เช่น ถ้วยบะหมี่กึ่งสําเร็จรูปแบบแข็งพอลิสไตรีน เช่น ภาชนะโฟม และพลาสติกอื่น ที่ไม่ใช่ 6 ชนิดข้างต้นทั้งนี้มีข้อแนะนำสำหรับประชาชน ครัวเรือน ให้คัดแยกเศษพลาสติกไม่ทิ้งรวมกับขยะเศษอาหารและขยะอันตราย เพื่อไม่ให้เกิดการปนเปื้อนและขอเน้นย้ำการใช้หลัก การแยกก่อนทิ้ง ซึ่งจะสามารถช่วยเพิ่มรายได้ ลดทรัพยากรโลกในการผลิตใหม่ ลดมลพิษต่อสิ่งแวดล้อม สร้างประโยชน์ต่อตนเองและส่วนรวมได้อย่างมีประสิทธิภาพ